KOMISIJOS ATASKAITA EUROPOS PARLAMENTUI IR TARYBAI dėl programos „Pericles“, skirtos euro apsaugai nuo padirbinėjimo, įgyvendinimo ir rezultatų 2006–2013 m. /* COM/2014/0550 final */





KOMISIJOS ATASKAITA EUROPOS PARLAMENTUI IR TARYBAI dėl programos „Pericles“, skirtos euro apsaugai nuo padirbinėjimo, įgyvendinimo ir rezultatų 2006–2013 m. 1. Bendrosios pastabos Programa „Pericles“ yra mainų, pagalbos ir mokymo programa, skirta euro apsaugai nuo padirbinėjimo. Ši programa ketverių metų laikotarpiui (nuo 2002 m. sausio 1 d. iki 2005 m. gruodžio 31 d.) nustatyta 2001 m. gruodžio 17 d. Tarybos sprendimu 2001/923/EB[1]. Šis sprendimas iš dalies pakeistas dviem Tarybos sprendimais: 2006 m. sausio 30 d. Tarybos sprendimu 2006/75/EB[2] ir 2006 m. lapkričio 20 d. Tarybos sprendimu 2006/849/EB[3] (toliau – sprendimas „Pericles“). Pastaruoju sprendimu programos įgyvendinimo laikotarpis patęstas iki 2013 m. gruodžio 31 d. Tarybos sprendimo 2001/923/EB su pakeitimais, padarytais Tarybos sprendimu 2006/849/EB, 13 straipsnio 3 dalies b punkte reikalaujama iki 2014 m. birželio 30 d. pateikti Europos Parlamentui ir Tarybai išsamią šios programos įgyvendinimo ir rezultatų ataskaitą. Šia ataskaita įvykdomas minėtas reikalavimas, susijęs su programos įgyvendinimu 2006–2013 m., o pati ataskaita grindžiama 2013 m. atliktu vertinimu, aprašytu šios ataskaitos 2 skyriuje. 2. Ankstesnės vertinimo ataskaitos Pagal Tarybos sprendimo 2001/923/EB su pakeitimais, padarytais Tarybos sprendimu 2006/849/EB, 13 straipsnio 3 dalies a punktą Komisija turi nusiųsti Europos Parlamentui ir Tarybai ataskaitą, kuri turi būti parengta nepriklausomai nuo programos valdytojo ir kurioje turi būti įvertinama šios programos svarba, naudingumas ir veiksmingumas, ir pranešimą, ar šią programą reikėtų tęsti ir keisti, kartu pateikiant atitinkamą pasiūlymą. Šį vertinimą 2013 m. atliko Europos kovos su sukčiavimu tarnybos (OLAF) Vidaus audito gebėjimų ir vertinimo padalinys. Komisija šį išsamų vertinimą, kuris apima laikotarpį nuo 2002 m. iki pirmojo kvietimo teikti paraiškas 2012 m., kartu su savo komunikatu COM(2013) 588 išsiuntė Parlamentui ir Tarybai. Be to, Komisija, siekdama įvertinti šios programos veiksmingumą, atliko 2006–2010 m. laikotarpio vidurio vertinimą[4]. Šiuo laikotarpio vidurio vertinimu naudotasi rengiant Komisijos poveikio vertinimą, kuris pridėtas prie jos pasiūlymo dėl programos „Pericles 2020“ pagal 2014–2020 m. daugiametę finansinę programą (DFP) (žr. 4 skyrių). Dabartinėje ataskaitoje daugiausia dėmesio skiriama faktiniam programos įgyvendinimui ir 2006–2010 m. pasiektiems metiniams rezultatams. 3. Programos įgyvendinimas[5] ir rezultatai Remiantis 1 mln. EUR orientacine suma 2006 m. ir 6,9 mln. EUR 2007–2013 m. laikotarpiui, leidžiami metiniai asignavimai pagal programą „Pericles“ buvo 1 mln. EUR per metus, išskyrus 2010 m., kuriais metiniai asignavimai buvo 0,9 mln. EUR. Programos „Pericles“ įgyvendinimas atspindėjo didelį valstybių narių suinteresuotumą euro apsauga nuo padirbinėjimo. Dėl Kovos su eurų padirbinėjimu ekspertų grupės (angl. ECEG) susitikimuose vykusių diskusijų daugiametės strategijos klausimais tapo įmanoma priskirti 95,7 proc. viso biudžeto. Kad patenkintų valstybių narių prašymus, OLAF turėjo trejus metus iš eilės (2009–2011 m.) perskirstyti tais pačiais metais panaikintus biudžeto įsipareigojimus. 2006–2013 m. pagal programą „Pericles“ finansuota 113 projektų: iš jų 72 projektus pateikė valstybių narių kompetentingos institucijos, o 41 projektas buvo įgyvendinamas Komisijos ir (arba) OLAF iniciatyva. Informacija pateikiama I priede[6]. Remiantis 2013 m. atliktu programos „Pericles“ vertinimu[7], „pagal šią programą finansuojama veikla apskritai labai svarbi konkretiems programos tikslams pasiekti. Mokymo, informacijos sklaidos ir tinklų kūrimo veikla yra pati svarbiausia. Darbuotojų mainai ir mokymo ištekliai taip pat labai svarbūs. Apie 95 proc. programos lėšų paskirstyta svarbiausiai veiklai.“ Dauguma veiksmų, kurių imtasi 2006–2013 m., buvo seminarai[8], mokymas ir (arba) praktiniai seminarai ir darbuotojų mainai. Informacija pateikiama II priede[9]. Pasirinktos tikslinės grupės ir dalyviai Remiantis 2013 m. atliktu programos „Pericles“ vertinimu[10], „programos tikslinės grupės taip pat labai svarbios. Svarbiausia tikslinė grupė yra policija, kuri taip pat yra labiausiai į programos veiklą įsitraukusi tikslinė grupė ir kaip organizatorė, ir kaip dalyvė. Teisminės institucijos ir nacionaliniai centriniai bankai taip pat yra labai svarbios tikslinės grupės; jos abi dalyvauja daugelyje programos veiklos sričių, nors iš vertinimo rezultatų matyti, kad būtų pageidautina didinti teisminių institucijų dalyvavimą. Privatusis sektorius, tai yra finansų ir (arba) bankų sektorius, taip pat yra svarbi tikslinė grupė, visų pirma euro zonai nepriklausančiose valstybėse narėse ir trečiosiose šalyse, kuriose nacionalinės valdžios institucijos ne visada organizuoja mokymą nacionaliniu lygmeniu.“ I ir II diagramos: dalyvių kilmė ir profesinė kvalifikacija. Programos „Pericles“ renginiuose iš viso dalyvavo 4 320 ekspertų. Kiek tai sietina su dalyvių kilme, programos dalyviai buvo kilę iš 83 šalių. Dauguma mokymo dalyvių (51 proc.) buvo ES valstybių narių piliečiai, kurių didžiąją dalį akivaizdžiai sudarė euro zonos šalių įstaigų darbuotojai. Europiečiai sudarė 73 proc. visų dalyvių, o 16 proc. dalyvių buvo iš Lotynų Amerikos (daugiausia Kolumbijos, Peru ir Argentinos). Afrikai iš esmės atstovavo Šiaurės Afrikos tautų asmenys, o iš Azijos mokytis atvyko daugiausia tik kinai[11]. Kalbant apie dalyvių profesinę kvalifikaciją, 64 proc. visų dalyvių buvo policijos pajėgų nariai. Taip yra todėl, kad policijos institucijoms tenka labai svarbus vaidmuo kovojant su eurų padirbinėjimu, be to, policijos darbuotojams priskiriami ir tyrėjai, ir technikai. Reikėtų pabrėžti įvairių kitų kategorijų dalyvių (36 proc.), įskaitant aktyvų centrinių bankų atstovų (11 proc.) ir teisminių institucijų darbuotojų (7 proc.) dalyvavimą, diferenciaciją. Todėl įgyvendinant programą „Pericles“ paisyta tarpvalstybinio ir daugiadalykio šios programos aspektų, kaip to reikalaujama pagal sprendimo „Pericles“ 3 straipsnio nuostatas. Apskritai kiekvienais programos įgyvendinimo metais į ją buvo įtraukiami nauji dalyviai[12] – tuo patvirtinamos OLAF pastangos diversifikuoti programos „Pericles“ lėšas. Nuo eurų padirbinėjimo labiausiai nukentėjusios šalys, pavyzdžiui, Italija, Ispanija ir Vokietija, dažniau naudojosi programos „Pericles“ lėšomis. Galima pažymėti, kad lėšų neprašiusios valstybės narės paprastai jų neprašė ne dėl struktūrinių, o dėl organizacinių priežasčių. III diagrama. Veiksmų skaičius kiekvienoje valstybėje narėje (2006–2013 m. dotacijos). Programos „Pericles“ veiksmai už ES ribų Atsižvelgiant į konkrečius poreikius apsaugoti eurą nuo padirbinėjimo, programos „Pericles“ veiksmai buvo vykdomi ir Europos Sąjungoje, ir už jos ribų. Nuo pat programos „Pericles“ įgyvendinimo pradžios, imantis veiksmų, susijusių su itin pažeidžiamais pasaulio regionais, sustiprintas jos regioninis aspektas. Itin daug dėmesio skirta Lotynų Amerikai (kur Kolumbijos ir Peru organizuotas nusikalstamumas eurui kelia didelę grėsmę) ir kaimyniniams regionams, pavyzdžiui, Pietryčių Europai (įskaitant Turkiją ir Vakarų Balkanus), Viduržemio jūros regionui ir Šiaurės Rytų Europai. Struktūriniai ir teisės aktų patobulinimai Pažymėtina tai, kad, be informuotumo didinimo ir mokymo aspektų, įgyvendinant programos „Pericles“ veiksmus valstybėse narėse ir trečiosiose šalyse padaryta keletas struktūrinių ir teisės aktų patobulinimų. Be kitų valstybių, Kolumbija, Peru ir Argentina labai stengėsi sukurti kovos su padirbinėjimu struktūras, panašias į Europos Sąjungos nacionalinių centrinių biurų struktūras. Programa „Pericles“ padėjo (tuo metu) į Europos Sąjungą stojančioms šalims ir neseniai įstojusioms valstybėms narėms taikyti ES acquis nuostatas konkrečiose euro apsaugos srityse[13]. Galiausiai programos „Pericles“ susitikimų rezultatais naudojosi Komisija, rengdama pasiūlymą dėl Direktyvos dėl euro ir kitų valiutų apsaugos nuo padirbinėjimo baudžiamosios teisės priemonėmis[14]. Visų pirma programos „Pericles“ seminaruose pabrėžta būtinybė atliekant valiutos padirbinėjimo tyrimus leisti taikyti tokius pat tyrimo metodus, kokie taikomi tiriant kitus sunkius organizuoto nusikalstamumo atvejus, ir tai, kaip nuostata, buvo įtraukta į pasiūlytą direktyvą. 4. Tolesni veiksmai Komunikate COM(2013) 588 Komisija aiškiai nurodė, kad bendri 2013 m. atlikto vertinimo[15] rezultatai buvo labai teigiami. Programai „Pericles“ visiškai pritarė jos veiksmų organizatoriai ir dalyviai, kurie palaikė pasiūlymą tęsti šios programos įgyvendinimą ir po 2013 m.[16] 2014 m. kovo 11 d. patvirtintas Europos Parlamento ir Tarybos reglamentas (ES) Nr. 331/2014[17], kuriuo nustatoma mainų, pagalbos ir mokymo programa, skirta euro apsaugai nuo padirbinėjimo (programa „Pericles 2020“), apimantis 2014–2020 m. DFP. Šiuo metu jis įgyvendinamas pagal 2014 metų darbo programą, pridėtą prie 2014 m. finansavimo sprendimo Nr. C(2014) 3427[18]. Komisija pagal Reglamento (ES) Nr. 331/2014 13 straipsnį kasmet Europos Parlamentui ir Tarybai pateikia informaciją apie šios programos įgyvendinimo rezultatus. [1] OL L 339, 2001 12 21, p. 50–54. [2] OL L 36, 2006 2 8, p. 40–41. [3] OL L 330, 2006 11 28, p. 28–29. [4] Šis laikotarpio vidurio vertinimas yra poveikio vertinimo (SEC(2011) 1615 final), pridedamo prie pasiūlymo dėl EUROPOS PARLAMENTO IR TARYBOS REGLAMENTO, kuriuo nustatoma programa „Pericles 2020“ (COM(2011) 0913 final), III priedas. [5] 2006–2013 m. metinės įgyvendinimo lentelės skelbiamos interneto svetainėje adresu http://ec.europa.eu/anti_fraud/euro-protection/training/index_en.htm. [6] I priedas. Bendra programos „Pericles“ įgyvendinimo 2006–2013 m. statistika. [7] Tarnybų darbinis dokumentas SWD(2013) 0304 final, p. 45. [8] Seminarai: konferencijos, mokymas, praktiniai seminarai (KMPS). [9] II priedas. Veiklos, 2006–2013 m. finansuotos pagal programą „Pericles“, paskirstymo pagal rūšis lentelė. [10] Tarnybų darbinis dokumentas SWD(2013) 0304 final, p. 45–46. [11] Kategorijai „Kiti“ priskirti dalyviai iš Šiaurės Amerikos ir Europos bei tarptautinių institucijų. [12] Nacionalinės kompetentingos institucijos, kaip nurodyta 2001 m. birželio 28 d. Reglamento (EB) Nr. 1338/2001, nustatančio priemones, būtinas euro apsaugai nuo padirbinėjimo (OL L 181, 2011 7 4, p. 6), 2 straipsnio b punkte. [13] 2001 m. birželio 28 d. Tarybos reglamentas (EB) Nr. 1338/2001, nustatantis priemones, būtinas euro apsaugai nuo padirbinėjimo, su pakeitimais, padarytais 2008 m. gruodžio 18 d. Tarybos reglamentu (EB) Nr. 44/2009, 2001 m. birželio 28 d. Tarybos reglamentas (EB) Nr. 1339/2001, išplečiantis Reglamento (EB) Nr. 1338/2001, nustatančio priemones, būtinas euro apsaugai nuo padirbinėjimo, veikimą toms valstybėms narėms, kurios nėra priėmusios euro kaip savo bendros valiutos, 2010 m. rugsėjo 16 d. Europos Centrinio Banko spendimas ECB/2010/14 dėl eurų banknotų autentiškumo ir tinkamumo apyvartai tikrinimo bei pakartotinio išleidimo į apyvartą, 2010 m. gruodžio 15 d. Europos Parlamento ir Tarybos reglamentas (ES) Nr. 1210/2010 dėl euro monetų autentiškumo tikrinimo ir apyvartai netinkamų euro monetų tvarkymo ir 2004 m. gruodžio 6 d. Tarybos reglamentas (EB) Nr. 2182/2004 dėl į euro monetas panašių medalių ir žetonų su pakeitimais, padarytais 2008 m. gruodžio 18 d. Tarybos reglamentu (EB) Nr. 46/2009. [14] Pasiūlymas dėl Europos Parlamento ir Tarybos direktyvos dėl euro ir kitų valiutų apsaugos nuo padirbinėjimo baudžiamosios teisės priemonėmis, kuria pakeičiamas Tarybos pamatinis sprendimas 2000/383/TVR. Ši direktyva (2014 m. gegužės 15 d. Europos Parlamento ir Tarybos direktyva 2014/62/ES dėl euro ir kitų valiutų apsaugos nuo padirbinėjimo baudžiamosios teisės priemonėmis, kuria pakeičiamas Tarybos pamatinis sprendimas 2000/383/TVR) įsigaliojo 2014 m. gegužės 22 d. [15] Tarnybų darbinis dokumentas SWD(2013) 0304 final. [16] Poveikio vertinimas (SEC(2011) 1615 final), pridedamas prie pasiūlymo dėl Europos Parlamento ir Tarybos reglamento, kuriuo nustatoma programa „Pericles 2020“ (COM(2011) 0913 final). [17] OL L 103, 2014 4 5, p. 1. [18] Pasiūlymą dėl Tarybos reglamento, kuriuo Reglamento (ES) Nr. 331/2014, kuriuo nustatoma mainų, pagalbos ir mokymo programa, skirta euro apsaugai nuo padirbinėjimo (programa „Pericles 2020“), taikymas išplečiamas nedalyvaujančioms valstybėms narėms, tikimasi priimti iki 2014 m. pabaigos. Šis reglamentas grindžiamas Komisijos pasiūlymu COM(2011) 0913 final, prie kurio pridedamas poveikio vertinimas SEC(2011) 1615 final. Bendra PROGRAMOS „PERICLES“ įgyvendinimo 2006–2013 m. statistika Programa „Pericles“. Įgyvendinimo 2006–2013 m. santrauka || Finansiniai metai || Veiksmų skaičius || Projektus įgyvendinančios VN (šalys, kuriose įgyvendinamos Komisijos iniciatyvos) || Pagrindinės tikslinės grupės || Dalyvių skaičius || Dotacijų įsipareigojimai || Biudžeto asignavimai || Įsipareigojimų lygis atitinkamų metų gruodžio 31 d. || 2006 || 12 || BE, DE, ES, HU, IT, PL, (RO) || Policija, teisminės institucijos, bankai || 593 || 944 151 || 1 000 000 || 94,4 % || VN 9 KOM 3 || 2007 || 12 || BE, DE, ES, FR, IT || Policija, teisminės institucijos, bankai || 477 || 801 522 || 1 000 000 || 80,2 % || VN 7 KOM 5 || 2008 || 11 || DE, ES, IT, FR, NL, (HR+ ME+TR) || Policija, teisminės institucijos, bankai || 589 || 913 087 || 1 000 000 || 91,3 % || VN 8 KOM 3 || 2009 || 17 || BE, DE, FR, IT, PT, (HR+ME) || Policija, bankai, teisminės institucijos || 548 || 1 004 631[1] || 1 000 000 || 100,5 % || VN 8 KOM 9 || 2010 || 17 || BE, ES, DE, EE, IT, PL, PT, (MK+RS+TR) || Policija, bankai, teisminės institucijos || 572 || 902 956[2] || 900 000 || 100,3 % || VN 12 KOM 5 || 2011 || 15 || DE, ES, HU, IT, PL, PT, RO || Policija, bankai, teisminės institucijos || 660 || 1 044 506[3] || 1 000 000 || 104,5 % || VN 10 KOM 5 || 2012 || 16 || DE, EE, ES, FR, IT, RO, (AL+HR+MK+UA) || Policija, bankai, teisminės institucijos || 649 || 995 847 || 1 000 000 || 99,6 % || VN 11 KOM 5 || 2013 || 13 || ES, IT, HR, LV, RO, (BG+EL+ME) || Policija, bankai, teisminės institucijos, muitinė || 232[4] || 954 207 || 1 000 000 || 95,4 % || VN 7 KOM 6 || IŠ VISO || 113 || BE, DE, EE, ES, FR, HR, HU, IT, LV, NL, PL, PT, RO, (AL+BG+EL+ME+ MK+RS+ TR+UA) || Policija, bankai, teisminės institucijos || 4 320 || 7 560 907 || 7 900 000 || 95,7 % || VN 72 KOM 41 || [1] Dėl lėšų, kurių įsipareigojimai buvo panaikinti tais pačiais metais, perskirstymo bendra suma yra daugiau kaip 100 proc. turimo biudžeto. [2] Žr. ankstesnę išnašą. [3] Žr. ankstesnę išnašą. [4] Šis skaičius grindžiamas tik gautomis galutinėmis ataskaitomis. Dar nepateikta keletas su 2013 m. veiksmais susijusių galutinių vertinimo ataskaitų. Programos „Pericles“ 2006–2013 m. finansuotos veiklos paskirstymas pagal rūšis Veiklos rūšis || Skaičius Konferencijos || 10 Seminarai: konferencijos, mokymas, praktiniai seminarai (KMPS) || 22 Mokymas ir (arba) praktiniai seminarai || 41 Darbuotojų mainai || 30 Tyrimai ir (arba) mokymo ištekliai || 7 Kita (ekspertų vizitai ir tarpvalstybinės operacijos) || 3 IŠ VISO || 113